Egészen elképesztő érvelési technikát mutatott be a Magyar Időknek adott interjúba a CBA alapítója.

Megállapodás született pénteken a CBA Baldauf Kft. és a német Lidl diszkonthálózat között: a CBA egyik franchise cégének hét boltja jövőre Lidl-üzletként nyitja újra kapuit. Baldauf László, a magyar vállalat egyik alapítója exkluzív interjút adott a Magyar Időknek, amiben azt is előrevetíti, hogy több ezer bolt tűnhet el a piacról. A kedden megjelent interjúban Baldauf kifejti, miért döntött úgy, hogy külföldi kézbe adja

jól teljesítő élelmiszerboltjait.

Szerinte ideje felismerni, hogy globálisan megváltozott a kiskereskedelem szerkezete, mert átalakultak a vásárlási szokások, manapság a diszkontok a legnépszerűbbek a középosztály körében. Kifejtette, a kilencvenes években sem a politikusok, sem a gazdasági elit nem számolt annak következményeivel, hogy a multiláncok betelepítése mivel jár mostanra, ezért a hazai cégek piacszerzését a jövőben támogatni kell.

A CBA korábbi vezére szerint kedvező irányba fejlődik a magyar gazdaságpolitika, amihez a bizalmat jövőre újra meg kell szavazni. Annál is inkább, mert a hazai kereskedők számára minden körülmény megérett ahhoz, hogy túlsúlyba hozzák a nemzeti tulajdont a külföldi láncok uralta ágazatban. Szavai szerint szükség van a multikra az egészséges versenyhez, azonban a magyar üzleteknek nagyobb teret kell engedni.

(MTI; Kiemelt kép: Europress)